
މިނިސްޓްރީ އޮފް ޓޫރިޒަމް އެންޑް އެންވަޔަރަންމަންޓް
މާލެ، 
ދިވެހިރާއްޖެ.

ޕެޓްރޯލިއަމްއާއި ޕެޓްރޯލިއަމްގެ އުފެއްދުންތައް ރައްކައުކުރުމާއި، ގެންގުޅުމާއި އެއްތަނުން އަނެއްތަނަށް އުފުލުމާބެހޭ ގަވާއިދު
	ތަޢާރުފު                  
	1. 
	މި ގަވާއިދަކީ، ޤާނޫނު ނަންބަރު 18/2021 (ދިވެހިރާއްޖޭގެ ހަކަތައިގެ ޤާނޫނު) ގެ 33 ވަނަ މާއްދާގެ (ޅ) އާއި 34 ވަނަ މާއްދާ އާއި 35 ވަނަ މާއްދާއާ ހަވާލާދީ، އެ ޤާނޫނުގެ 76 ވަނަ މާއްދާގެ (ހ) ގެ ދަށުން ބާރުލިބިގެން އެކުލަވާލާފައިވާ ގަވާއިދެކެވެ.

	ނަން
	2. 
	މި ގަވާއިދަށް ކިޔާނީ، "ޕެޓްރޯލިއަމްއާއި ޕެޓްރޯލިއަމްގެ އުފެއްދުންތައް ރައްކައުކުރުމާއި، ގެންގުޅުމާއި އެއްތަނުން އަނެއްތަނަށް އުފުލުމާބެހޭ ގަވާއިދު" އެވެ.

	މަޤްޞަދު
	3. 
	މި ގަވާއިދުގެ މަޤްޞަދުތައް ތިރީގައި ބަޔާންކޮށްފައި މިވަނީއެވެ.  

	
	
	(ހ)
	އެއްގަމު މަގުން ނުވަތަ ކަނޑު މަގުން ނުވަތަ ވައިގެ މަގުން ނުވަތަ ހޮޅިލައިނެއް މެދުވެރިކޮށް ކަމުގައި ވިޔަސް އެއްތަނުން އަނެއްތަނަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ފޯރުކޮށްދޭ ފަރާތްތަކުން، ޢަމަލުކުރަންވީ މިންގަނޑުތައް ކަނޑައެޅުން؛

	
	
	(ށ)
	ޕެޓްރޯލިއަމްގެ އުފެއްދުމެއް ހިފައިގެން ދިވެހިރާއްޖެއަށް ވަންނަ އުޅަނދުފަހަރުގައި ހުންނަ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތަކުގެ ރައްކާތެރިކަމާ ބެހޭގޮތުން ޢަމަލުކުރަންޖެހޭ އުސޫލުތަކާއި އިޖުރާއަތުތައް ކަނޑައެޅުން؛

	
	
	(ނ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދުތައް ބޭއްވުމަށް ޚާއްޞަ އެއްގަމާއި ބަނދަރުގެ ސަރަޙައްދުތައް ކަނޑައެޅުން؛

	
	
	(ރ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ފޯރުކޮށްދޭ ފަރާތްތަކުން، އެކަން ކުރަނީ ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް އަޅައިގެންކަން ކަށަވަރުކުރުން؛

	ގަވާއިދު ތަންފީޛުކުރުން
	4. 
	މި ގަވާއިދު ތަންފީޛުކުރާނީ އޮތޯރިޓީންނެވެ.

	ހޮޅިލައިން މެދުވެރިކޮށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދިނުމުގައި ޢަމަލުކުރަންވީ ރައްކާތެރިކަމުގެ މިންގަނޑުތައް
	5.
	(ހ)
	ޕެޓްރޯލިއަމް އާއި ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދިނުމަށް ބޭނުންކުރާ ހޮޅިތައް އަޅާފައިވަނީ މި ގަވާއިދުގެ ޖަދުވަލު 3 ގައި ބަޔާންކުރާފަދަ ހޮޅިން ނުވަތަ ބައިނަލްއަޤްވާމީ އެހެން  މިންގަނޑަށް ފެތޭ ހޮޅިންކަމުގައި ވާންވާނެއެވެ. އަދި ހޮޅިތައް އެޅުމަށް ބޭނުންކުރާ ތަކެތި ވާންވާނީ ބައިނަލްއަޤްވާމީ މިންގަނޑުތަކަށް ފެތޭ ތަކެތި ކަމުގައެވެ. 

	
	
	(ށ)
	ބިމުގެ އަޑީގައި ވަޅުލައިގެން ހޮޅިއަޅާއިރު އަޅަންވާނީ، ހޮޅިއަށް ގެއްލުމެއް ލިބިގެން ނުވަތަ ހޮޅި ފަޅައިގެންގޮސްގެން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ލީކުވިނަމަވެސް ބިމުގެ އަޑިއަށް ނުދާގޮތަށް ކާނެއް ރާނައި، އެކާނުގެ ތެރެއިންނެވެ. އަދި މިކާނު ހުންނަންވާނީ ފަސް އެޅުމުން ރަނގަޅަށް ފޮރުވޭވަރަށް (މަދުވެގެން 600 (ހަ ސަތޭކަ) މިލިމީޓަރ) ބިމުގެ އަޑީގައެވެ. 

	
	
	(ނ)
	ރަށްގިރުމުގެ ނުރައްކާ ކުރިމަތިވެފައިވާ ސަރަޙައްދުތަކުގައި ވަޅުލާފައިހުންނަ ހޮޅުލައިންތައް ހުންނަންވާނީ ކޮންކްރީޓް ނުވަތަ ހައި-ޑެންސިޓީ ޕޮލިއެތަލީން (HDPE) ސްލީވްގެ އެހީގައި ރައްކާތެރިކޮށްފައެވެ. 

	
	
	(ރ)
	ސްޓީލް ހޮޅިލައިން އަޅާފައިވާނަމަ، ހޮޅިލައިންތައް ގުޅުވާފައި ހުންނަންވާނީ ވެލްޑިންގ ކޮށްގެންނެވެ. އަދި ގުޅުވާފައި ހުންނަ ސަރަޙައްދުގައި ސްޕިލް ކޮންޓެއިންމެންޓް ޓްރޭ ބަހައްޓަންވާނެއެވެ. 

	
	
	(ބ)
	ސްޓެޓިކް ޑިސްޗާރޖް ވިޔަ ނުދިނުމަށްޓަކައި ހޮޅިލައިންތައް ހުންނަންވާނީ ގްރައުންޑްކޮށްފައެވެ. 

	
	
	(ޅ)
	ހޮޅިލައިންތަކުގެ ޕްރެޝަރ ދެމެހެއްޓުމުގައި މި ގަވާއިދުގެ ޖަދުވަލު 3 ގައިވާ ތާވަލާ އެއްގޮތްވާގޮތުގެ މަތީން ޢަމަލުކުރަންވާނެއެވެ. 

	
	
	(ކ)
	ހޮޅިލައިން މެދުވެރިކޮށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދޭ ފަރާތުން، ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދިނުމަށް ބޭނުންކުރާ ހޮޅިލައިންތައް ގަވާއިދުން ޗެކްކޮށް ހޮޅިލައިންތަކުގެ ރައްކާތެރިކަން ކަށަވަރުކުރަންވާނެއެވެ.  

	
	
	(އ)
	ހޮޅިލައިންތަކުގައި ލީކް ޑިޓެކްޝަން ސިސްޓަމް ހަރުކޮށްފައި ހުންނަންވާނެއެވެ. އަދި މިފަދަ އޮޓޮމެޓިކް ސިސްޓަމެއް ހަރުކޮށްފައި ނުވާނަމަ، ހަފްތާއަކު އެއްފަހަރު މެނުއަލް އިންސްޕެކްޝަން ހަދަންވާނެއެވެ.

	
	
	(ވ)
	އޮތޯރިޓީ ނުވަތަ އޮތޯރިޓީން ކަނޑައަޅާ ފަރާތަކުން ހޮޅިލައިންތަކުގެ އިންސްޕެކްޝަނެއް ގަވާއިދުން ހަދައި، އިންސްޕެކްޝަންގައި ހިމެނޭ ކަންކަމުގެ މައްޗަށް ބިނާކޮށް ރިޕޯޓެއް އެކުލަވާލައި، އޮތޯރިޓީއަށް ހުށަހަޅަންވާނެއެވެ.

	
	
	(މ)
	ހޮޅިލައިންތަކުގެ މެއިންޓެނެންސް އިންސްޕެކްޝަން މަހަކު އެއްފަހަރު ހަދަންވާނެއެވެ. އަދި އަހަރަކު އެއްފަހަރު ހޮޅިލައިންތަކުގެ އެތެރެ ސާފުކުރަންވާނެއެވެ. 

	
	
	(ފ)
	މި މާއްދާގެ (ވ) ގައި ބަޔާންކުރާ ރިޕޯޓު އަދި ހޮޅިލައިންތަކުގެ މެއިންޓެނެންސް ލޮގްތައް 10 (ދިހައެއް) އަހަރު ދުވަހުގެ މުއްދަތަށް ބަލަހައްޓަންވާނެއެވެ. 

	އެއްގަމު މަގުން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދިނުމުގައި އަޅަންޖެހޭ ރައްކާތެރިކަމުގެ ފިޔަވަޅުތައް
	6.
	(ހ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ އުޅަނދުގައި ނިވިދިއްލޭ އައްޔެއް (އިންޓްރިންސިކަލީ ސޭފް) ހަރުކޮށްފައި ނެތްނަމަ، އުފުލާ ގެންގުޅޭ ނިވިދިއްލޭ އައްޔެއް ނުވަތަ އަލި ޖެހުމުން ދިއްލޭ (ރިފްލެކްޓަރ) ނިޝާނެއް އުޅަނދުގައި ހަރުކޮށްފައި ހުންނަންވާނެއެވެ.  

	
	
	(ށ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ އުޅަނދެއްނަމަ، މި ގަވާއިދުގެ ޖަދުވަލު 1 އަދި 2 ގައިވާ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާކަމުގެ ނިޝާން ފެންނަން ހުންނަންވާނެއެވެ. 

	
	
	(ނ)
	ޕެޓްރޯލް ބަރުކޮށްގެން ދަތުރުކުރާ އުޅަނދެއްނަމަ، (މުދަލުގެ ގޮތުގައި ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކުރާ ތާނގީގެ) ފަހަތުގައި، މި ގަވާއިދުގެ ޖަދުވަލު 2 ގައިވާ ނިޝާންތައް ފެންނަން ހުންނަންވާނެއެވެ. 

	
	
	(ރ)
	ޕެޓްރޯލް ފިޔަވައި ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ އުޅަނދުފަހަރުގައި މި ގަވާއިދުގެ ޖަދުވަލު 1 އަދި 2 ގައިވާ ނިޝާންތައް ހުންނަންވާނެއެވެ. 

	
	
	(ބ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ އުޅަނދުފަހަރެއް އޮޕަރޭޓްކުރަމުންދާ އެއްވެސް ވަގުތެއްގައި (އުޅަނދަށް މައްސަލައެއް ދިމާވެގެން ނުވަތަ އެނޫންވެސް ސަބަބަކާހުރެ)، އުޅަނދުގެ ޑްރައިވަރު އުޅަނދު ދޫކޮށްފައި އެއްވެސް ތަނަކަށް ގޮސްގެންނުވާނެއެވެ. 

	
	
	(ޅ) 
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ އުޅަނދުތައް ޢާންމުން ހިނގާބިނގާވެ އުޅޭ މަގު ނުވަތަ ގޯޅީގައި ނުވަތަ ޢާންމުން ދިރިއުޅޭ އިމާރާތަކާ 5 (ފަހެއް) މީޓަރަށްވުރެ ކައިރީގައި، އެ އުޅަނދަކަށް މައްސަލައެއް ދިމާވެގެން މެނުވީ ހުއްޓައިގެން ނުވާނެއެވެ. މިގޮތަށް ހުއްޓައިފިނަމަ، އުޅަނދުގެ ޑްރައިވަރު އަބަދުވެސް އުޅަނދުގައި އިންނަންވާނެއެވެ. 

	
	
	(ކ) 
	މި މާއްދާގެ (ބ) ގައި ބަޔާންކޮށްފައިވާގޮތަށް ރޭގަނޑުގެ ވަގުތެއްގައި އުޅަނދު ހުއްޓާފައި ބާއްވާނަމަ، އުޅަނދުގެ (އިންޓްރިންސިކަލީ ސޭފް) ބައްތިއަކުން އުޅަނދަށް އަލިކޮށްފައި ނުވަތަ މަގުމަތީ ބައްތިއަކުން އުޅަނދަށް އަލިވާ ހިސާބެއްގައި ބޭއްވުމުގެ އިތުރަށް، އަލިއެޅުމުން ދިއްލޭކަހަލަ ނިޝާނެއް ނުވަތަ ނިވިދިއްލޭ އައްޔެއް އުޅަނދުގައި ހަރުކޮށްފައި ހުންނަންވާނެއެވެ. 

	
	
	(އ) 
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ އުޅަނދުފަހަރު ޕާކުކޮށްފައި ބާއްވަންވާނީ، ސިޓީއެއްގައި ނަމަ، ސިޓީ ކައުންސިލުން، ރަށެއްގައިނަމަ، ރަށު ކައުންސިލުން އެކަމަށް ހަމަޖައްސާފައިވާ ސަރަޙައްދުތަކުގައެވެ. ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ރީފިލްކޮށްދޭން ގޮސް ތަނެއްގައި ޕާކުކުރާނަމަ، އުޅަނދުގެ ޑްރައިވަރު އަބަދުވެސް ކައިރީގައި ހުންނަންވާނެއެވެ. 

	
	
	(ވ) 
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރަންވާނީ އެކަމަށް ޚާއްޞަކޮށްފައިވާ އުޅަނދުފަހަރުގައެވެ. އަދި މިފަދަ އުޅަނދުފަހަރަކީ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރުމަށް އޮތޯރިޓީން ހުއްދަދީފައިވާ އުޅަނދަށް ވާންވާނެއެވެ. 

	
	
	(މ) 
	ޕެޓްރޯލް އުފުލަންވާނީ ޕެޓްރޯލް އުފުލުމަށް ހަދާފައި ހުންނަ ބައުޒަރުގައެވެ.

	
	
	(ފ) 
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ އުޅަނދަކުން އެހެން އުޅަނދަކަށް ނުވަތަ އެއްޗަކަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އަޅައިދޭންވާނީ، މި ގަވާއިދުގެ 11 ވަނަ މާއްދާގެ (ށ) ގައި ބަޔާންކުރާ ސަރަޙައްދުތަކުގައި ނުވަތަ ތަންތަނުގައެވެ.  

	
	
	(ދ)  
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދުއްވާ އުޅަނދުތައް ދުއްވަންވާނީ މި ގަވާއިދުގެ 11 ވަނަ މާއްދާގެ (ހ) ގައި ބަޔާންކުރާ ސަރަޙައްދުތަކާއި މަގުތަކުގައި އެކަންޏެވެ. ކޮންމެހެން އެ ސިޓީއެއް ނުވަތަ ރަށެއްގެ އެތެރޭގެ މަގުތަކަށް އަރަންޖެހިއްޖެ ހާލަތެއްގައި މެނުވީ މިފަދަ އުޅަނދެއް އެތެރޭގެ މަގުތަކުގައި ދުއްވުމަކީ މަނާކަމެކެވެ. އަދި މިގޮތަށް ދުއްވާއިރު މީހުން ގިނައިން އެއްވެއުޅޭ ތަންތަނުގެ ކައިރިން ދަތުރުކުރުމަކީ މަނާކަމެކެވެ. 

	
	
	(ތ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްފައިވާ އެއްވެސް އުޅަނދެއްގައި ނުވަތަ އެފަދަ އުޅަނދެއްގެ ކައިރީގައި ދުންފަތުގެ އިސްތިޢުމާލުކުރުމާއި އަލިފާން ގެންގުޅުމަކީ މަނާކަމެކެވެ. އަދި މިފަދަ އުޅަނދެއްގެ ކައިރީގައި އަލިފާންކަނޑާފަދަ އެއްވެސް ބާވަތެއްގެ މަސައްކަތެއް ކުރުމާއި، އަލިފާންކަނޑާފާނެ ތަކެތި ގެންގުޅުމަކީވެސް މަނާކަމެކެވެ. 

	
	
	(ލ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ ކޮންމެ އުޅަނދެއްގައި 9 (ނުވައެއް) ކިލޯގެ 2 (ދޭއް) ކްލާސް- B ރޭޓިންގ ގެ އަލިފާންނިވި (ފޯމް ނުވަތަ ޑްރައި ކެމިކަލް ޕައުޑަރ)  މީހުންނަށް ފަސޭހައިން އަތުޖެހޭގޮތަށް ބަހައްޓާފައި ހުންނަންވާނެއެވެ. 

	
	
	(ގ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ ކޮންމެ އުޅަނދެއްވެސް ބާއްވަންވާނީ ސާފުތާހިރުކޮށެވެ. އަދި އުޅަނދުގެ ތެރެއަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް  އެޅޭގޮތަށް ހުރުމާއި، ދުއްވާއިރު ނުވަތަ ހުއްޓާފައި އޮންނައިރު ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ލީކުވާގޮތަށް ހުރުމަކީ މަނާކަމެކެވެ.

	
	
	(ޏ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން ދަތުރުކުރާ ކޮންމެ އުޅަނދެއްގެ އިންޖީނާބެހޭ ނުވަތަ އޭގެ ކަރަންޓުގެ ނިޒާމާބެހޭ މަރާމާތުކުރަންވާނީ އެ އުޅަނދަކަށް އަޅާފައިވާ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އެހެން އެއްޗަކަށް ހުސްކޮށް، އެ އުޅަނދު މުޅިން ގޭސް-ފްރީކޮށް އަދި ބެޓްރީ ކަނޑާލުމަށްފަހުގައެވެ. 

	
	
	(ސ)
	އެއްގަމުގައި ދުއްވާ އުޅަނދެއްގައި ފީފާ ބަހައްޓައިގެން އެއަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އަޅައިގެން އެއިން ވިޔަފާރިކުރުމަކީ މަނާކަމެކެވެ. 

	
	
	(ޑ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާ އެއްވެސް އުޅަނދަކުން އެއްވެސް ތަނަކަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ލީކުވެއްޖެނަމަ، ވަގުތުން އެ އުޅަނދެއް މަޑުކޮށް އިގްނިޝަން ނިއްވުމަށްފަހު، ލީކުވާން ދިމާވި މައްސަލަ ހޯދައި، ލީކުވާކަން އޮތޯރިޓީއަށް އަންގަންވާނެއެވެ. 

	
	
	(ޓ)
	ޖައްވަށް އަންނަ ބަދަލަކުން، ނުވަތަ ތާނގީއަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އަޅައި ހުސްކޮށް ހަދާއިރު، ޕްރެޝަރ އަށް އަންނަ ބަދަލެއްގެ ސަބަބުން ތާނގީގެ މައިގަނޑު ސިފައަށް ބަދަލު ނާންނާނެގޮތުގެ މަތީން، ތާނގީއަށް ވައި ވަންނާނެހެން ވެންޓް ހުންނަންވާނެއެވެ. އަދި އަލިފާނުގެ ސަބަބުން ނުވަތަ އެހެންވެސް ގޮތަކުން ތާނގީއަށް ހޫނުވެގެން ތާނގީތެރޭގައި އުފެދޭ ޕްރެޝަރ އޮޓޮމެޓިކުން ތާނގިން ބޭރުކުރެވޭނެ ވަސީލަތެއް (ޕްރެޝަރ ރިލީޒް ވޭލްވް) ތާނގީގައި ހުންނަންވާނެއެވެ.  

	ކަނޑު މަގުން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދިނުމުގައި އަޅަންޖެހޭ ރައްކާތެރިކަމުގެ ފިޔަވަޅުތައް
	7.
	(ހ)
	ދިވެހިރާއްޖޭގެ ކަނޑުގެ ސަރަޙައްދުގައި ދުއްވާ އުޅަނދެއްގައި ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލަންވާނީ މި ގަވާއިދާއި، ޕެޓްރޯލިއަމް އަދި ޕެޓްރޯލިއަމްގެ އުފެއްދުންތަކާ ގުޅުންހުރި އެހެނިހެން ގަވާއިދުތަކުގައި ކަނޑައަޅާފައިވާ މިންގަނޑުތަކާއި އުސޫލުތަކާ އެއްގޮތްވާ ގޮތުގެ މަތީންނެވެ. 

	
	
	(ށ)
	ކުއްލި ހާލަތްތަކުގައި ޢަމަލުކުރާނެ އިމަޖެންސީ ރެސްޕޮންސް ޕްލޭން ތަކާއި، ކާގޯ މެނިފެސްޓް އަދި ބޯޓުގައި އުފުލާ އެންމެހައި ބާވަތްތަކުގެ ތެލުގެ ސޭފްޓީ ޑޭޓާ ބޯޓުގައި ހުންނަންވާނެއެވެ.

	
	
	(ނ)
	ޕެޓްރޯލިއަމް ނުވަތަ ޕެޓްރޯލިއަމްގެ އެއްވެސް އުފެއްދުމެއް ކަނޑު ނުވަތަ ފަޅަށް އެޅުމަކީ މަނާކަމެކެވެ. 

	
	
	(ރ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ ބޯޓުފަހަރުން އެހެނިހެން އުޅަނދުތަކަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ބަދަލުކުރުމުގައި ލީކުނުވާނޭފަދައިން އެކަންކުރުމަށް ސަމާލުކަންދޭންވާނެއެވެ.

	
	
	(ބ)
	ދިވެހިރާއްޖޭގެ ސަރަޙައްދަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ ބޯޓުފަހަރު ވަންނަ ހިސާބުން، އޮތޯރިޓީ ނުވަތަ އޮތޯރިޓީން ކަނޑައަޅާ ފަރާތަކުން އެކްރެޑިޓް ކޮށްފައިވާ ލެބޯޓްރީއަކުން އިތުބާރުހިބޭ ފީލްޑް ކިޓްތަކުގެ އެހީގައި ބޯޓުގައި އުފުލާ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތަކުގެ ކޮލިޓީ ހިފަހައްޓާކަން ކަށަވަރުކުރަންވާނެއެވެ. 

	
	
	(ޅ)
	ކަނޑުމަގުން ދިވެހިރާއްޖެއަށް އެތެރެކުރާ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތަކުގެ ކޮލިޓީ ކޮންޓްރޯލްކުރުމަށްޓަކައި، ސާމްޕަލް ޓްރޭސްކުރެވޭނެ ފަދައިން 30 (ތިރީސް) ދުވަހުގެ މުއްދަތަށް ރައްކައުކުރަންވާނެއެވެ. 

	
	
	(ކ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދުގައި އަންނަނިވި ކަންކަން ފުރިހަމަވާންވާނެއެވެ. 

	
	
	
	(1)
	ކަނޑުމަގުން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލުމަށް އެކަމަށް އެކަށޭނަ ސްޓްރަކްޗަރ އެއްގައި ފަރުމާކޮށްފައިވާ، ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ލީކު ވުމުން ރައްކާތެރިކޮށްފައިވާ ނިޒާމު އޭގައި ހަރުކޮށްފައިވާ އަދި ޑަބަލް-ހަލް ހުންނަ އުޅަނދަފަހަރު ކަމުގައިވުން؛

	
	
	
	(2)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލުމަށް އެކަށީގެންވާ ދާގީނާއެއްގައި، ބަންޑުންނުވާނެހެން ނުވަތަ ލީކުނުވާނެހެން ބަންދުކުރެވޭގޮތަށް ހުރުން؛

	
	
	
	(3)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދުގައި އެހެނިހެން ބާވަތްތަކުގެ މުދާ އުފުލި ކަމުގައި ވީނަމަވެސް، ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތަކާ އެކުނުވާނެހެން ވަކިން ބެހެއްޓޭނެ އިންތިޒާމް ހަމަޖައްސާފައި ހުރުން؛

	
	
	
	(4)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދަކީ އެފަދަ އެއްޗެއް އުފުލުމުގެ ސަލާމަތީ މިންގަނޑުތަކަށް ފެތޭ އުޅަނދަކަށްވުން؛

	
	
	
	(5)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދަކީ އެންޓި ފައުލިންގ ސިސްޓަމް އާ އެއްގޮތަށް ބައްޓަންކޮށްފައިވާ އުޅަނދަކަށްވުން؛

	
	
	
	(6)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދުގެ ތައްޓުގައިވާ ކޮންމެ އަކަމީޓަރަކަށް، އުޅަނދުގައި ތެލުގެ ސަބަބުން ދިމާވެދާނެ އަލިފާނުގެ ހާދިސާއަކުން ރައްކާތެރިވުމަށްޓަކައި ނިސްބަތުން 1 (އެކެއް) ލީޓަރ ފޯމު ހުރުން؛

	
	
	
	(7)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ ޓޭންކާއި ގުޅިފައިވާ ޕްރެޝަރ ވެކިއުމް ވޭލެއް ހަރުކޮށްފައި ހުރުން؛

	
	
	
	(8)
	އުޅަނދުގައި ނުރައްކާތެރި ހާދިސާއެއް މެދުވެރިވާހިނދު، އުޅަނދުގައި ތިބި ފަޅުވެރިންގެ ސަމާލުކަމަށް އެކަން ގެނައުމަށްޓަކައި ބޭނުންކުރާނެ އެލާމެއް ހަރުކޮށްފައި ހުރުން؛

	
	
	
	(9)
	މި ގަވާއިދުގެ ޖަދުވަލު 1 އަދި 2 ގައިވާ، އުޅަނދުގައި ކުރުން މަނާ ކަންކަން ބޭރަށް ފެންނާނެހެން ހަރުކޮށްފައި ހުރުން؛

	
	
	
	(10)
	އުޅަނދުގައި ބޭނުންކުރާ ހޮޅި، ވޭލްވް ފަދަ ތަކެތި ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ވަކިވާނެހެން ލިޔެ ފާހަގަކޮށްފައި ހުރުން؛

	
	
	
	(11)
	އުޅަނދުގެ ފުންމިނަށް ބަލައި އެކަށީގެންވާ މިންގަނޑުގެ ފްރީ ބޯޑެއް ހަރުކޮށްފައި ހުރުން؛

	
	
	
	(12)
	އުޅަނދުގައި ބޭނުންކޮށްފައި ހުންނަ ކަޅުތެޔޮ އެއްގަމަށް ބޭލެންދެން ރައްކާތެރިކަމާއެކު އުޅަނދުގައި ބެހެއްޓޭނެ އިންތިޒާމް ހަމަޖައްސާފައި ހުރުން؛

	
	
	
	(13)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ގުދަންކުރާ ކޮންޓެއިންމަންޓް ފެސިލިޓީ ނުވަތަ ޓޭންކަރ ދަބަރުނުޖަހާ (ސްޓީލް، އެލުމިނިއަމް، ސްޓެއިންލެސް ސްޓީލް) ފަދަ މައުދަނަކުން ހަދައި، އަދި ގަދަ ކަނޑާއި ވިއްސާރަފަދަ ގުދުރަތީ ކަންކަމުގެ ސަބަބުން ޓޭންކަރގެތެރޭގައި ގުދަންކޮށްފައިވާ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތަކަށް އޭގެ އެއްވެސް އަސަރެއް ނުފޯރާފަދަގޮތަކަށް ފަރުމާކޮށްފައި ހުރުން؛

	
	
	
	(14)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ގުދަންކުރާ ޓޭންކަރގައި ލީކް ޑިޓެކްޝަން ސިސްޓަމްތަކާއި، އޯވަރފިލް ޕްރޮޓެކްޝަން އަދި ޓޭންކް ވޮލިއުމްގެ މަދުވެގެން 110% ހިފެހެއްޓޭނެ ސެކަންޑްރީ ކޮންޓެއިންމަންޓް ބަހައްޓާފައި ހުރުން؛ 

	
	
	(އ) 
	ބޯޓުން ބަނދަރަށް ނުވަތަ ޓޭންކަރުން ޓޭންކަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަދަލުކުރުމުގައި ފުރިހަމަކުރަންޖެހޭ ކަންކަން ބަޔާންކުރާ ޗެކްލިސްޓްގައިވާ ކަންކަން ފުރިހަމަކުރުމަށްޓަކައި އެންމެހައި ފަރާތްތަކުން އަޅަންޖެހޭ ފިޔަވަޅުތައް އެޅުމަށް ސަމާލުކަންދޭންވާނެއެވެ. މި ގަވާއިދަށް ޢަމަލުކުރަން ފަށާތާ 30 (ތިރީސް) ދުވަހުގެ ތެރޭގައި އޮތޯރިޓީން އެކުލަވާލައި ޢާންމުކުރަންވާނެއެވެ.

	
	
	(ވ) 
	ވައިގަދަވުމާއި އުދައެރުން ފަދަ ނުރައްކާތެރި މޫސުމީ ހާލަތެއްގައި އެއް ބޯޓުން އަނެއް ބޯޓަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ބަދަލުކުރުމުގެ އޮޕަރޭޝަނެއް ހިންގުމަކީ މަނާކަމެކެވެ.

	
	
	(މ) 
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ކަނޑުމަގުން އެއްތަނުން އަނެއްތަނަށް އުފުލަންވާނީ ކަނޑުގެ ތިމާވެށްޓަށް ނުރައްކާނުވާނެހެން ރައްކާތެރިކަމާއެކުގައެވެ. 

	ވައިގެ މަގުން ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދިނުމުގައި އަޅަންޖެހޭ ރައްކާތެރިކަމުގެ ފިޔަވަޅުތައް
	8.
	(ހ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ވައިގެ މަގުން ފޯރުކޮށްދިނުމަށްޓަކައި ބޭނުންކުރާ ވައިގެ އުޅަނދަކީ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލުމަށްޓަކައި ފަރުމާކޮށްފައިވާ ޓޭންކް ނުވަތަ ކޮންޓެއިނަރ އޭގައި ހުންނަ އުޅަނދު ކަމުގައިވާންވާނެއެވެ. 

	
	
	(ށ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދުގައި، ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތަކުގެ ސަބަބުން ހިފާ އަލިފާންގަނޑު ނިއްވުމަށް އެކަށީގެންވާ ކްލާސް- B ރޭޓިންގ ގެ އަލިފާންނިވި (ފޯމް ނުވަތަ ޑީ.ސީ.ޕީ) ބަހައްޓަންވާނެއެވެ.

	
	
	(ނ)
	ވައިގެ މަގުން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާ އުޅަނދެއްގައި ނުރައްކާތެރި ތަކެތި (ޑޭންޖްރަސް ގުޑްސް) އުފުލުމުގެ ހުއްދަ އޮންނަންވާނެއެވެ. އަދި މިފަދަ އުޅަނދުގައި ހަރަކާތްތެރިވާ ކްރޫއިންނަކީ މިފަދަ ތަކެތި އުފުލުމަށް ޚާއްޞަ ތަމްރީނާއި ހުއްދަ ލިބިފައިވާ ފަރާތްތަކެއްކަމުގައި ވާންވާނެއެވެ. 

	
	
	(ރ)
	ވައިގެ މަގުން ޕެޓްރޯލިއަމް ނުވަތަ ޕެޓްރޯލިއަމްގެ ބާވަތެއް އުފުލަމުންދާ އުޅަނދެއްކަމުގައިވާނަމަ، އެކަން އެނގޭނެފަދަ ނިޝާނެއް ހަރުކޮށް ފާހަގަކޮށްފައި ހުންނަންވާނެއެވެ.

	
	
	(ބ)
	ވައިގެ މަގުން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލަމުންދާ އުޅަނދެއްގެ ފިނިހޫނުމިން އަދި ޕްރެޝަރ ގަވާއިދުން މޮނިޓަރކޮށް ބަލަހައްޓަންވާނެއެވެ. 

	
	
	(ޅ)
	ވައިގެ މަގުން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާ އުޅަނދެއްގައި ހިނގައިފާނެ ހާދިސާއަކުން ރައްކާތެރިވެވޭނެ އިމަޖެންސީ ޕްލޭނެއް ތައްޔާރުކޮށްފައި އޮންނަންވާނެއެވެ. އަދި މިފަދަ ހާދިސާއެއް ހިނގައިފިނަމަ، އެއަރ ޓްރެފިކް ކޮންޓްރޯލްއާ މުއާސަލާތުކުރާނެ ގޮތުގެ ވަކި އުޞޫލެއް އެކުލަވާލާފައި އޮންނަންވާނެއެވެ.

	
	
	(ކ)
	ވައިގެ މަގުން ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާ އުޅަނދެއްގައި ގްރައުންޑް ހޭންޑްލިންގ އަށް ޚާއްޞަ އާލާތްތައް ހުންނަންވާނެއެވެ. 

	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ހިފައިގެން ދިވެހިރާއްޖޭގެ ސަރަޙައްދުތަކަށް ވަންނަ އުޅަނދުފަހަރުގެ ރައްކާތެރިކަމާގުޅޭ މިންގަނޑުތައް 
	9.
	(ހ)
	ދިވެހިރާއްޖޭގެ ސަރަޙައްދުތަކަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ހިފައިގެން ވަންނަ އުޅަނދުފަހަރުގައި ހުންނަ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތަކުގެ ރައްކާތެރިކަމާ ބެހޭގޮތުން ޢަމަލުކުރާނީ އަންނަނިވި މިންގަނޑުތަކާ އެއްގޮތްވާގޮތުގެ މަތީންނެވެ.  

	
	
	
	(1)
	ޕެޓްރޯލިއަމްގެ އުފެއްދުންތައް ރާއްޖެއަށް އެތެރެކުރާ އުޅަނދުތަކުން ނަގަންޖެހޭ އޮތޯރިޓީން ދޫކުރާ ހުއްދަތަކާއި ލައިސަންސްތައް ނަގާފައިވާ އުޅަނދެއްކަމުގައި ވާންވާނެއެވެ.

	
	
	
	(2)
	ޕެޓްރޯލިއަމްގެ އުފެއްދުންތައް އެއްތަނުން އަނެއްތަނަށް ފޯރުކޮށްދިނުމަށް ބޭނުންކުރާ އުޅަނދުތަކުގައި ބޭނުންކުރާ އާލަތްތަކާއި އެހެނިހެން އާލާތްތައް ގަވާއިދުން ޗެކްކޮށް ބަދަލުކުރަންޖެހޭނަމަ، ގަވާއިދުން އެކަން ކުރަންވާނެއެވެ.

	
	
	
	(3)
	ދިވެހިރާއްޖެއިން ބޭރުން ގެންނަ ޕެޓްރޯލިއަމްގެ އުފެއްދުންތައް ދިވެހިރާއްޖެއަށް ގެނެސް އަންލޯޑު ކުރާއިރު، އަޅަންޖެހޭ ހުރިހާ ރައްކާތެރިކަމުގެ ފިޔަވަޅު އަޅަންވާނެއެވެ.

	
	
	
	(4)
	ދިވެހިރާއްޖެއިން ބޭރުން ގެންނަ ޕެޓްރޯލިއަމްގެ އުފެއްދުންތައް ދިވެހިރާއްޖެއަށް ގެނެސް އަންލޯޑު ކުރަންވާނީ އެކަމަށް ޚާއްޞަ ކޮށްފައިވާ ބަނދަރުތަކުގައި އެކަންޏެވެ.

	
	
	(ށ)
	ބަލްކުކޮށް ޕެޓްރޯލިއަމްގެ އުފެއްދުންތައް އުފުލާ ކަނޑު އުޅަނދުފަހަރުގައި ފަސިންޖަރުން ގެންދިޔުމަކީ މަނާކަމެކެވެ.

	
	
	(ނ)
	ދިވެހިރާއްޖޭގެ ޚާއްޞަ އިޤްތިޞާދީ ސަރަޙައްދުގެ ތެރޭގައި އަދި ކޮންޓިނެންޓަލް ޝެލްފްގެ ސަރަޙައްދުގައި އަދި ދިވެހިރާއްޖޭގެ ސަރަޙައްދުގެ އެއްވެސް ތަނެއްގައި އަންނަނިވި ކަންކަން ކުރުމަކީ މަނާކަމެކެވެ. 

	
	
	
	(1)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމަކާ އެކުވެފައިވާ ފެން އެޅުން؛

	
	
	
	(2)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އަޅާ ޓޭންކްތައް ދޮންނަ ފެން އެޅުން؛

	
	
	
	(3)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއްގެ ހޮޅި ދޮންނަ ފެން އެޅުން؛ އަދި

	
	
	
	(4)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ހިންދުމަށް ބޭނުންކޮށްފައި ހުންނަ ވެލި އެޅުން.

	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ތިމާވެށްޓަށް ބޭރުވުން
	10.
	(ހ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އެއްތަނުން އަނެއްތަނަށް އުފުލުމާއި، ރައްކައުކުރުމާއި، ހޯލްސޭލްކޮށް އަދި ރީޓޭލްކޮށް ވިއްކާ ފަރާތްތަކުން ގެންގުޅޭ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ތިމާވެށްޓަށް ބޭރުވެ ތަޣައްޔަރުވުމުގެ ހާދިސާއެއް ހިނގައިފިނަމަ ޢަމަލުކުރާނެގޮތުގެ އެކްޝަން ޕްލޭނެއް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އެއްތަނުން އަނެއްތަނަށް އުފުލުމާއި، ރައްކައުކުރުމާއި، ހޯލްސޭލްކޮށް އަދި ރީޓޭލްކޮށް ވިއްކާ ފަރާތަކުން އެކުލަވާލަންވާނެއެވެ. 

	
	
	(ށ)
	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އެއްތަނުން އަނެއްތަނަށް އުފުލުމާއި، ރައްކައުކުރުމާއި، ހޯލްސޭލްކޮށް އަދި ރީޓޭލްކޮށް ވިއްކާ ފަރާތަކުން އެކަމެއް ކުރުމުގެ ހުއްދައަށް އެދި އޮތޯރިޓީއަށް ހުށަހަޅަންވާނީ، މި މާއްދާގެ (ހ) ގައި ބަޔާންކުރާ އެކްޝަން ޕްލޭނާ އެކުގައެވެ. 

	
	
	(ނ)
	މި މާއްދާގެ (ހ) ގައި ބަޔާންކުރާ އެކްޝަން ޕްލޭން ތަންފީޛުކުރުމަކީ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އެއްތަނުން އަނެއްތަނަށް އުފުލުމާއި، ރައްކައުކުރުމާއި، ހޯލްސޭލްކޮށް އަދި ރީޓޭލްކޮށް ވިއްކާ ފަރާތެއްގެ ޒިންމާއެކެވެ. 

	ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާ އުޅަނދުފަހަރަށް ޚާއްޞަ ސަރަޙައްދު ކަނޑައެޅުން
	11.
	(ހ)
	މި ގަވާއިދަށް ޢަމަލުކުރަން ފަށާތާ 90 (ނުވަދިހަ) ދުވަހުގެ ތެރޭގައި ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާ އުޅަނދުފަހަރު ބޭއްވުމަށް ޚާއްޞަ އެއްގަމާއި ބަނދަރުގެ ސަރަޙައްދުތައް ސަރުކާރުގެ ކަމާބެހޭ އިދާރާތަކުގެ މަޝްވަރާއާއެކު އޮތޯރިޓީން އެކުލަވާލަންވާނެއެވެ. 

	
	
	(ށ)
	މި ގަވާއިދަށް ޢަމަލުކުރަން ފަށާތާ 90 (ނުވަދިހަ) ދުވަހުގެ ތެރޭގައި، މި ގަވާއިދުގެ 6 ވަނަ މާއްދާގެ (ފ) ގައި ބަޔާންކުރާ ސަރަޙައްދުތައް  ސަރުކާރުގެ ކަމާބެހޭ އިދާރާތަކުގެ މަޝްވަރާއާއެކު އޮތޯރިޓީން އެކުލަވާލަންވާނެއެވެ.

	
	
	(ނ)
	މި މާއްދާގެ (ހ) އަދި (ށ) ގައި ބަޔާންކުރާ ސަރަޙައްދުތައް ހިމެނޭ ދަފްތަރެއް އޮތޯރިޓީން އަދާހަމަކޮށް، ބަލަހައްޓައި، ޢާންމުކުރަންވާނެއެވެ.

	ގަވާއިދާ ޚިލާފުވުން
	12.
	(ހ)
	މި ގަވާއިދުގައި ވަކި ކަމެއް ކުރުމަށް ނުވަތަ ނުކުރުމަށް ކަނޑައަޅާފައިވާ އެއްވެސް ކަމެއް، މި ގަވާއިދުގައި ކަނޑައަޅާފައިވާ ގޮތް ނޫން އެހެން ގޮތަކަށް ނުވަތަ އެ ގޮތާ ޚިލާފަށް ކޮށްފިނަމަ، އެކަމެއް އެގޮތަށް ކުރި ފަރާތަކުން މި ގަވާއިދާ ޚިލާފުވެއްޖެ ކަމުގައި ކަނޑައެޅުމުގެ އިޚްތިޔާރު، އޮތޯރިޓީއަށް ލިބިގެންވެއެވެ.

	
	
	(ށ)
	މި ގަވާއިދުގެ މާއްދާއަކާ ޚިލާފަށް ޢަމަލުކުރާ ފަރާތަށް އެކަން އިޞްލާޙުކުރުމަށް އެންގުމުގެ އިޚްތިޔާރު އޮތޯރިޓީއަށް ލިބިގެންވެއެވެ. އަދި އިޞްލާޙުކުރުމަށް ދީފައިވާ މުއްދަތުގައި އެކަމެއް އިޞްލާޙު ނުކޮށްފިނަމަ، މި ގަވާއިދުގެ ދަށުން ޖޫރިމަނާކުރުމުގެ ބާރު އޮތޯރިޓީއަށް ލިބިގެންވެއެވެ. 

	ޖޫރިމަނާ
	13.
	(ހ)
	މި ގަވާއިދުގައި ބަޔާންކޮށްފައިވާ ގޮތާ ޚިލާފަށް ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އުފުލާ އުޅަނދެއް ޕާކުކޮށްފައި ބާއްވައިފިނަމަ، އެ ފަރާތެއް އަންނަނިވި ގޮތަށް ޖޫރިމަނާކުރެވިދާނެއެވެ. 

	
	
	
	(1)
	ފުރަތަމަ ފަހަރު 5,000/- (ފަސް ހާސް) ރުފިޔާ؛

	
	
	
	(2)
	ދެވަނަ ފަހަރު 15,000/- (ފަނަރަ ހާސް) ރުފިޔާ؛

	
	
	
	(3)
	ދެ ފަހަރަށް ވުރެ ގިނަ ފަހަރު އެ ޢަމަލެއް ތަކުރާރުކޮށްފިނަމަ، 50,000/- (ފަންސާސް ހާސް) ރުފިޔާ.

	
	
	(ށ)
	މި ގަވާއިދުގެ 9 ވަނަ މާއްދާގެ (ނ) ގައި ބަޔާންކޮށްފައިވާ ކަމެއް ކޮށްފިނަމަ، އެކަން ކުރި ފަރާތެއް އަންނަނިވި ގޮތަށް ޖޫރިމަނާކުރެވިދާނެއެވެ. 

	
	
	
	(1)
	ފުރަތަމަ ފަހަރު 1,000,000/- (އެއް މިލިއަން) ރުފިޔާ؛

	
	
	
	(2)
	ދެވަނަ ފަހަރު 50,000,000/- (ފަންސާސް މިލިއަން) ރުފިޔާ؛

	
	
	
	(3)
	ދެ ފަހަރަށް ވުރެ ގިނަ ފަހަރު އެ ޢަމަލެއް ތަކުރާރުކޮށްފިނަމަ، 100,000,000/- (ސަތޭކަ މިލިއަން) ރުފިޔާ.

	މާނަކުރުން
	14.
	މި ގަވާއިދުގައި ޢިބާރާތެއް ނުވަތަ ލަފުޒެއް ބޭނުންކޮށްފައިވާގޮތުން ކަނޑައެޅިގެން އެހެން މާނައެއް ދޭހަނުވާހައި ހިނދަކު، އަންނަނިވި ޢިބާރާތްތަކާއި ލަފުޒުތަކަށް ދީފައިވާނީ، އެ ޢިބާރާތްތަކާއި ލަފުޒުތަކާ ގުޅިގެން ތިރީގައި ދީފައިވާ މާނަކުރުމެވެ. 

	
	
	(ހ)
	"އޮތޯރިޓީ" ކަމަށް ބުނެފައި އެވަނީ، ޤާނޫނު ނަންބަރު: 2020/26 (ޔުޓިލިޓީ ރެގިއުލޭޓަރީ އޮތޯރިޓީގެ ޤާނޫނު) ގެ ދަށުން އުފައްދާފައިވާ ޔުޓިލިޓީ ރެގިއުލޭޓަރީ އޮތޯރިޓީއަށެވެ.

	
	
	(ށ)
	"ވިއްކާ ފަރާތް" ކަމަށް ބުނެފައި އެވަނީ، އޮތޯރިޓީގެ ލައިސަންސެއްގެ ދަށުން  ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް ވިއްކާ ފަރާތްތަކަށެވެ.  

	
	
	(ނ)
	"ލައިސަންސް" ކަމަށް ބުނެފައި އެވަނީ، ހަކަތައިގެ ޚިދުމަތް ދިނުމަށް އޮތޯރިޓީން ދޫކުރާ ލައިސަންސް ނުވަތަ ހުއްދައަށާއި ވަގުތީ ލައިސަންސް ނުވަތަ ހުއްދައަށެވެ.

	
	
	(ރ)
	"ޕެޓްރޯލް ގެންގުޅެ، ގުދަންކުރާ ތަންތަން" ކަމަށް ބުނެފައި އެވަނީ، 500 ލީޓަރަށްވުރެ ގިނައިން ޕެޓްރޯލް ރައްކައުކޮށްފައި އެއްގަމުގައި ހުންނަ ތަކެއްޗާއި ތަންތަނަށެވެ.

	
	
	(ބ)
	"ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް ބަރުކޮށްގެން އެއްތަނުން އަނެއް ތަނަށް ދަތުރުކުރާ އުޅަނދު" ކަމަށް ބުނެފައި އެވަނީ ޕެޓްރޯލް، ޑީސަލް ނުވަތަ ކަރާސީނު އަޅައިދިނުމަށް އެއްތަނުން އަނެއްތަނަށް ދަތުރުކުރާ އުޅަނދުފަހަރަށެވެ. 

	
	
	(ޅ)
	"ގޭސް-ފްރީ ކުރުން" ކަމަށް ބުނެފައި އެވަނީ ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުމެއް އަޅާފައިވާ ތާނގީއެއްގައި ޕެޓްރޯލިއަމްގެ އެއްވެސް ބާވަތެއް ނެތްކަމުގައިވިޔަސް، އަލިފާންރޯވާ ޒާތުގެ އާވި ހުންނާނެތީ، އެ އާވިތަށް އެއްކޮށް ބޭރުކުރުމަށެވެ. 

	
	
	(ކ)
	"ކޮންޓެއިނަރ" ކަމަށް ބުނެފައި އެވަނީ ތެލުގެ ބާވަތްތައް އަޅާފައި ހުންނަ ތާނގީފަދަ އެއްޗެއްސަށެވެ. 

	
	
	(އ)
	"އެންޓި ފައުލިން ސިސްޓަމް" ކަމަށް ބުނެފައި އެވަނީ، ބޭނުންނުވާ ޒާތުގެ ތަކެތިން އުޅަނދުގެ ހަލް ރައްކާތެރިކުރުމަށްޓަކައި، ހަލްގައި އުނގުޅާ ދަވާދު ނުވަތަ އެނޫންވެސް އެއްޗެއް ބޭނުންކޮށްގެން އުޅަނދުގެ ވަށައިގެންވާ ހަލް ރައްކާތެރިކުރުމަށެވެ. 

	
	
	(ވ)
	"ކަޅުތެޔޮ" ކަމަށް ބުނެފައި އެވަނީ ކަނޑުގައި ދުއްވާ ނުވަތަ އަޅާފައި ބާއްވައިގެން އޮޕަރޭޓްކުރާ އުޅަނދުފަހަރުގެ އިންޖީނުތަކާއި އެހެނިހެން އާލާތްތަކުން ނެގޭ ހަޑިވާ ކޮންމެ ތެލަކަށެވެ. 

	ގަވާއިދަށް ޢަމަލުކުރަން ފެށުން
	15.
	މި ގަވާއިދަށް ޢަމަލުކުރަން ފަށާނީ، ދިވެހި ސަރުކާރުގެ ގެޒެޓުގައި މި ގަވާއިދު ޝާއިޢުކުރާ ދުވަހުން ފެށިގެން 3 (ތިނެއް) މަސްދުވަހުގެ ތެރޭގައެވެ. 























ޖަދުވަލު 1
[image: ]ނިޝާންތަކާއި އެންގުންތައް
ޖަދުވަލު 2
ޕެޓްރޯލިއަމް ނުވަތަ ޕެޓްރޯލިއަމްގެ އުފެއްދުންތައް އުފުލާ އުޅަނދުފަހަރުގައި ހުންނަންޖެހޭ ނިޝާންތަކާއި އެންގުންތައް

ޖަދުވަލު 3
Approved Materials and Maximum Operating Pressures for Underground Fuel Pipelines

	Pipe Material
	Typical Use Case
	Maximum Operating Pressure
	Notes

	Double-Wall HDPE (EN 14125 compliant)
	Retail stations, small terminals, island fuel supply
	6 bar (87 psi)
	Corrosion-resistant, flexible, compatible with leak detection systems

	FRP (Fiberglass Reinforced Plastic)
	Airports, bunkering terminals, Jet A-1 lines
	6 bar (87 psi)
	High chemical resistance; preferred in aviation and coastal areas

	Flexible Steel-Reinforced Composite Pipe
	High-throughput transfer, marine terminals
	10 bar (145 psi)
	Strong with plastic jacket; durable under load

	Stainless Steel (EN 10296-2: AISI 316L)
	Industrial or terminal use; marine areas
	6 bar (87 psi)
	Only with corrosion protection; hydrostatically tested before use

	Carbon Steel (coated + cathodic protection)
	Commercial/industrial bulk transfer
	8 bar (116 psi)
	Requires strict corrosion control; not preferred in saline soils



Use of Materials Not Listed Above
Any material not explicitly listed in the table above may be used for underground fuel pipelines only if:
· It conforms to an international standard governing underground piping for petroleum products (e.g., EN 14125, UL 971, NFPA 30, API RP 1615, or PEI RP100);
· It is pressure-rated and certified for a maximum operating pressure not exceeding the designed system limit;
· It is resistant to corrosion, permeation, and mechanical damage under local environmental conditions; and
· It is subject to the same requirements for leak detection, hydrostatic testing, and documentation as approved materials.
All alternative materials must be pre-approved by the Competent Authority prior to installation.
General Conditions
1. Test Pressure: All systems must be pressure-tested at 1.5x operating pressure before use.
2. Temperature Consideration: Pressure ratings apply up to ambient operating temperatures (typically 20–40°C).
3. Design Margin: Maximum pressures shown are operating, not burst or mechanical limits.
4. Leak Detection: Mandatory for all materials used in single-wall underground applications.

